
Stanovisko ZPS k odvodovej reforme

1. ZPS roky upozorňovalo na neriešené problémy odvodového systému. Prvým kľúčovým problémom je jeho narastajúca zložitosť, ktorá neustále zvyšovala nielen administratívne náklady štátu na jeho fungovanie, ale najmä finančné a administratívne zaťaženie podnikateľov a občanov. Druhým problémom je výška sadzieb, ktorá roky deformuje trh práce.

2. ZPS oceňuje, že po mnohých rokoch sa konečne našla vláda, ktorá si riešenie oboch problémov odvodového systému stanovila ako prioritu. Zle nastavený a komplikovaný odvodový systém bol jednou z príčin klesajúcej konkurencieschopnosti Slovenska na medzinárodnej scéne.

3. ZPS rozhodne podporuje snahu vlády o administratívne zjednodušenie systému, zníženie počtu odvodov, zníženie počtu transakcií potrebných na zaplatenie odvodov a odbúranie časti s tým súvisiacich administratívnych povinností, ako aj zníženie počtu úradov. Vládou navrhnuté zmeny prinesú nielen úspory vo verejných výdavkoch, ale predovšetkým zníženie nákladov podnikateľov a občanov, ktoré museli doteraz vynakladať v súvislosti s odvodovou agendou. ZPS by uvítalo, keby sa kvantifikácia úspor občanov a podnikateľskej sféry, ktorá absentuje, stala súčasťou diskusie o zjednodušovaní odvodového systému a zmene odvodových sadzieb.

4. ZPS taktiež podporuje snahu vlády o odstránenie nespravodlivosti, ktorá dnes existuje v podobe úplne odlišného odvodového zaťaženia zamestnancov, živnostníkov a ľudí pracujúcich na dohody. ZPS si je vedomé, že odstránenie týchto nespravodlivostí nie je možné bez toho, aby prišlo k zmene štruktúry celkového odvodového zaťaženia, ktorej výsledkom môže byť vyššie odvodové zaťaženie pre určitú skupinu platiteľov. To však môže byť čiastočne alebo úplne kompenzované znížením administratívnych nákladov na platenie odvodov, čo je podľa ZPS v doterajšej diskusii málo akcentované.

5. ZPS zároveň konštatuje, že vláda si pri hľadaní novej úrovne sadzby odvodov, ktoré by boli spravodlivejšie pre všetkých, zbytočne zviazala ruky požiadavkou na rozpočtovú neutralitu, ktorá jej následne zabránila urobiť výraznejší krok pri znižovaní celkového odvodového zaťaženia, a ktorá viedla k návrhom toľko kritizovaného zvýšenia odvodových sadzieb pre živnostníkov. Jedným z dôvodov podľa ZPS je málo ambiciózny program úspor verejných výdavkov, ktorý vláde  neumožňuje, aby prípadný výpadok príjmov zo znížených sadzieb odvodov kompenzovala práve úsporami na strane verejných výdavkov.

6. ZPS napokon vyjadruje presvedčenie, že lepšou komunikáciou so živnostenskými organizáciami sa dalo predísť mediálnym prestrelkám a traumatizácii časti podnikateľskej obce, ktorých príčinou boli čiastkové informácie o len predbežných reformných zámeroch a ktorým sa dalo predísť vtiahnutím podnikateľských organizácií do konzultácií o zmenách odvodov od ich úplného začiatku.

ZPS je prvé záujmové združenie súkromných podnikateľov v modernej histórii Slovenska.  Vo svojej činnosti presadzuje nasledujúce priority: 

· nedotknuteľnosť súkromného vlastníctva

· znižovanie daňového a odvodového zaťaženia

· právny štát s jednoduchou legislatívou 

· liberalizáciu ekonomiky  

· zamedzenie neúmerného rastu štátnej byrokracie 

· zmenu pohľadu verejnosti na súkromný sektor s hlavným cieľom odstrániť jeho kriminalizáciu 

Za zverejnenie správy ďakujeme. 

PhDr. Ján Oravec, CSc., prezident ZPS

